JP word weer 'n Haai vir Curriebeker | Netwerk24
JP word weer 'n Haai vir Curriebeker
JP Pietersen kan reeds in die Curriebekerreeks weer in die trui van die Haaie speel.
Onderhandelinge tussen hom en sy voormalige werkgewer, waar hy sy rugby van 2005 tot 2016 gespeel het, is volgens 'n onberispelike bron byna gefinaliseer.
JP Pietersen is op pad terug Durban toe. Foto: Gallo Images
Pietersen moet diepte en ervaring bied aan 'n Haaie-agterlyn wat in die Curriebeker sonder Wêreldbekerspelers soos Makazole Mapimpi, S'bu Nkosi en Lu­khanyo Am moet klaarkom. André Esterhuizen kan ook die Curriebeker weens Springbok-verpligtinge misloop.
Daar word beplan dat die 32-jarige Pietersen nog in vanjaar se Curriebeker, volgende jaar se Superreeks en in 2020 se Currie­beker vir die Haaie sal speel.
Rapport verneem die Haaie wil hom egter aan die einde van 2020 'n driejaarkontrak as een van die afrigters van hul junior spanne aanbied.
Pietersen self het die afgelope week op Twitter aangekondig hy bly nie by sy Franse klub, Toulon, aan nie.
Hy het hom in 2017 by dié klub aangesluit. Hy het in 2016 en 2017 ook die Engelse klubspan Leicester Tigers verteenwoordig.
Die Haaie probeer hard aan hul kultuur werk en hoop dat ervare spelers soos Pietersen daarmee kan help.
Die Durbaniete se belangstelling in Pietersen het onlangs verhoog toe Ruan Pienaar laat blyk het dat hy nie na Durban gaan terugkeer nie.
Bok-vleuel moet nuwe kultuur help vestig
Pienaar sal hom na verwagting by die Cheetahs aansluit om hulle in die Curriebeker te verteenwoordig. Die Cheetahs wag op sy finale antwoord nadat hulle 'n aanbod aan hom gemaak het.
Met Frans Steyn wat ook planne het om hom weer van volgende jaar af in Bloemfontein te vestig, kan die voormalige spanmaats van Montpellier in 2020 selfs die Cheetahs se skakelpaar vorm.